Toshkentda sambo bo‘yicha Osiyo chempionati yakunlandi

Poytaxtda sambo bo‘yicha kattalar, yoshlar, o‘smirlar va xotin-qizlar o‘rtasida Osiyo chempionati yakunlandi, deb xabar berdi O‘zA.

Osiyo sambo ittifoqi, O‘zbekiston Respublikasi Madaniyat va sport ishlari vazirligi hamda mamlakat sambo federatsiyasi hamkorligida tashkil etilgan nufuzli musobaqada yigirmaga yaqin davlatdan 350 nafardan ziyod sportchi kattalar, o‘smirlar, yoshlar, xotin-qizlar o‘rtasidagi bahslarda va jangovar sambo bellashuvlarida kuch sinashdi.
Osiyo chempionatining so‘nggi kunida yoshlar va jangovar sambo ustalari gilamga chiqdi.
Yoshlar o‘rtasidagi bellashuvlarda Sherzod Tojiyev, Javlon Hamidov, Fazliddin Xolmamatov va Elyor Hojimatov o‘z vazn toifasida shohsupaning eng yuqori pog‘onasiga ko‘tarildi.
Tohir Asrorov, Abduhamid Qo‘chqorov va Muhammadshoh Ibrohimov kumush, Shahzod Nurmatov va Parviz Halimov bronza medalni qo‘lga kiritdi.
Qizlar o‘rtasida Jahonoy Turkmanova, Nilufar Rahmonova, Valeriya Suykova va Irina Kulakova oltin medalga munosib topildi. Yana to‘rt nafar sportchi kumush, ikki nafari esa bronza medal bilan taqdirlandi.
Jangovar sambo bellashuvlarida Tolmaz To‘qliyev, Ayubxon Kamolov va Sanjar Ne’matov Osiyo chempioni bo‘ldi. Rahmatjon Ahmedov va Ilhom Yo‘ldoshev ikkinchi o‘rinni egallagan bo‘lsa, Furqat Ro‘ziyev, Abror Yahyoyev va Olim Xudoyqulov kuchli uchlikdan joy oldi.